અમદાવાદ: અમદાવાદમાં છેલ્લા દાયકાથી વધુ સમયથી કોર્પોરેશનમાં સત્તા સ્થાને રહેલા શાસક પક્ષ ભાજપ માટે પહેલી વખત તૂટેલા રોડનો મુદ્દો સૌથી વધુ વિવાદાસ્પદ બન્યો છે. તંત્ર અને તેમાં પણ ખાસ કરીને શાસકો વિરુદ્ધ લોકોમાં ભારે રોષ ફાટી નીકળવાથી આગામી ડિસેમ્બરમાં યોજાનારી ગુજરાત વિધાનસભાની ચૂંટણીમાં આ વખતે ભાજપને કપરાં ચઢાણ હોવાનું રાજકીય વર્તુળોમાં ચર્ચાઈ રહ્યું છે. બીજી તરફ હાઈકોર્ટ પણ તૂટેલા રોડના મામલે તંત્ર સામે લાલઘુમ થતા સત્તાવાળાઓ રઘવાયા બન્યા છે. જો કે વિજિલન્સ તપાસ હજુ કોઈ નક્કર દિશામાં આગળ વધવાને બદલે જે તે તૂટેલા રોડના નમૂના લેવા પૂરતી જ ચાલી રહી છે. કેમ કે હજુ અધિકારીઓ સુધી રોડની તપાસનો રેલો આવ્યો નથી.